ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Σεπτεμβρίου 2005 για την τροποποίηση της απόφασης 2004/459/ΕΚ για τη θέσπιση μεταβατικού μέτρου υπέρ ορισμένων εγκαταστάσεων στον τομέα του γάλακτος στην Ουγγαρία [κοινοποιηθείσα υπό τον αριθμό Ε(2005) 3455] (Κείμενο που παρουσιάζει ενδιαφέρον για τον ΕΟΧ) (2005/662/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (1), και ιδίως το άρθρο 42, Εκτιμώντας τα ακόλουθα: (1) Χορηγήθηκαν στην Ουγγαρία μεταβατικές περίοδοι για ορισμένες γαλακτοκομικές εγκαταστάσεις που αναφέρονται στο παράρτημα της απόφασης 2004/459/ΕΚ της Επιτροπής, της 29ης Απριλίου 2004, για τη θέσπιση μεταβατικού μέτρου υπέρ ορισμένων εγκαταστάσεων στον τομέα του γάλακτος στην Ουγγαρία (2). (2) Σύμφωνα με επίσημη δήλωση της αρμόδιας υπηρεσίας της Ουγγαρίας, ορισμένες εγκαταστάσεις έχουν ολοκληρώσει τη διαδικασία αναβάθμισής τους και έχουν πλέον συμμορφωθεί πλήρως με την κοινοτική νομοθεσία. Επιπροσθέτως, ορισμένες εγκαταστάσεις έχουν παύσει τις δραστηριότητές τους. (3) Ένας περιορισμένος αριθμός εγκαταστάσεων κατέβαλε σημαντικές προσπάθειες συμμόρφωσης με τις διαρθρωτικές απαιτήσεις που ορίζει η κοινοτική νομοθεσία. Ωστόσο, οι εγκαταστάσεις αυτές δεν είναι σε θέση να ολοκληρώσουν τη διαδικασία αναβάθμισής τους εντός της προκαθορισμένης προθεσμίας, λόγω εξαιρετικών τεχνικών περιορισμών. Επομένως, δικαιολογείται η παροχή επιπλέον χρόνου για να ολοκληρώσουν τη διαδικασία αναβάθμισης. (4) Το παράρτημα της απόφασης 2004/459/ΕΚ πρέπει επομένως να τροποποιηθεί ανάλογα. Για λόγους σαφήνειας, πρέπει να αντικατασταθεί. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2004/459/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 16 Σεπτεμβρίου 2005.

[Source: multi_eurlex | Tokens: 1962]